b'\n_START_ARTICLE_\nBiserica de lemn din Mal\n_START_PARAGRAPH_\nBiserica de lemn din Mal, greco-catolic\xc4\x83, dedicat\xc4\x83 Sfin\xc8\x9bilor Arhangheli Mihail \xc8\x99i Gavril, a fost ridicat\xc4\x83 probabil \xc3\xaen anul 1742 \xc3\xaen localitatea Mal din jude\xc8\x9bul S\xc4\x83laj. L\xc4\x83ca\xc8\x99ul a ars \xc3\xaen 1939. Tr\xc4\x83s\xc4\x83turile lui cunoscute indic\xc4\x83 o asem\xc4\x83nare foarte mare cu biserica de lemn din Ban \xc8\x99i cu alte biserici s\xc4\x83l\xc4\x83jene.\n_START_SECTION_\nIstoric\n_START_PARAGRAPH_\n\xc3\x8entr-o veche monografie a S\xc4\x83lajului, biserica de lemn din Mal a fost datat\xc4\x83 \xc3\xaen anul 1742. Dealtfel b\xc4\x83tr\xc3\xa2nii apreciaz\xc4\x83 c\xc4\x83 \xe2\x80\x9eo fo vetye a\xc8\x99e cam ca acee din S\xc3\xa2rbi\xe2\x80\x9d, care dateaz\xc4\x83 tot din secolul 18. E posibil ca datarea s\xc4\x83 fi fost luat\xc4\x83 din inscrip\xc8\x9bia de pe portal, pe care cercet\xc4\x83torul Leontin Ghergariu o consemneaz\xc4\x83 f\xc4\x83r\xc4\x83 s\xc4\x83 reu\xc8\x99easc\xc4\x83 s\xc4\x83 o citeasc\xc4\x83. Acesta transmite totu\xc8\x99i posterit\xc4\x83\xc8\x9bii anul 1753 scris peste portalul spre biserica b\xc4\x83rba\xc8\x9bilor, an reg\xc4\x83sit \xc8\x99i pe una dintre icoane, ceea ce indic\xc4\x83 o posibil\xc4\x83 \xc3\xaenzestrare interioar\xc4\x83 a bisericii \xc3\xaen acel an._NEWLINE_L\xc4\x83ca\xc8\x99ul a fost consemnat \xc3\xaentr-o conscrip\xc8\x9bie din anul 1762, \xc3\xaen care un preot neunit servea toate cele 38 de familii ale satului. Biserica a fost vizitat\xc4\x83 \xc8\x99i binecuv\xc3\xa2ntat\xc4\x83 \xc3\xaen vara anului 1776 de c\xc4\x83tre episcopul unit al Blajului Grigore Maior, aflat \xc3\xaen vizit\xc4\x83 canonic\xc4\x83 \xc3\xaen comitatele Solnocul de Mijloc, Crasna \xc8\x99i D\xc4\x83b\xc3\xa2ca. \xc3\x8entreaga comunitate, de 51 de familii, a fost cu aceast\xc4\x83 ocazie \xc3\xaenscris\xc4\x83 de episcop \xc3\xaen cuprinsul Episcopiei unite de F\xc4\x83g\xc4\x83ra\xc8\x99-Alba Iulia. Despre slujbele \xe2\x80\x9eSfintei misiuni\xe2\x80\x9d din ne\xc3\xaenc\xc4\x83p\xc4\x83toarea bisericu\xc8\x9b\xc4\x83 de lemn din deal scrie un preot greco-catolic de la Oradea \xc3\xaen \xe2\x80\x9eanul sf\xc3\xa2nt\xe2\x80\x9d 1934, cu prilejul manifest\xc4\x83rilor a 1900 de ani de la sacrificiul \xc8\x99i \xc3\xaenvierea lui Iisus. L\xc4\x83ca\xc8\x99ul de lemn a func\xc8\x9bionat ca biseric\xc4\x83 parohial\xc4\x83 p\xc3\xa2n\xc4\x83 \xc3\xaen anul 1939, c\xc3\xa2nd a luat foc de la o lum\xc3\xa2nare uitat\xc4\x83 aprins\xc4\x83 pe altar, \xc3\xaen s\xc4\x83pt\xc4\x83m\xc3\xa2na pa\xc8\x99telui. Pe locul ei a fost ridicat\xc4\x83 dup\xc4\x83 al doilea r\xc4\x83zboi mondial actuala biseric\xc4\x83 de zid.\n_START_SECTION_\nTr\xc4\x83s\xc4\x83turi\n_START_PARAGRAPH_\nC\xc3\xa2teva date despre biserica de lemn din Mal au r\xc4\x83zbit p\xc3\xa2n\xc4\x83 ast\xc4\x83zi. Biserica a fost vizitat\xc4\x83 \xc3\xaenainte de a se mistui de Leontin Ghergariu, cel care ne-a l\xc4\x83sat c\xc3\xa2teva schi\xc8\x9be valoroase, ale planului, portalului \xc8\x99i turnului bisericii, precum \xc8\x99i c\xc3\xa2teva note de teren. Datele culese de Leontin Ghergariu, memoria b\xc4\x83tr\xc3\xa2nilor din Mal \xc8\x99i c\xc3\xa2teva documente de arhiv\xc4\x83 pot fi ast\xc4\x83zi puse cap la cap pentru a schi\xc8\x9ba imaginea vechii biserici de lemn._NEWLINE_Leontin Ghergariu remarca \xc3\xaen timpul cercet\xc4\x83rii sale c\xc4\x83 bisericu\xc8\x9ba de lemn din Mal \xe2\x80\x9eseam\xc4\x83n\xc4\x83 cu cea din Ban\xe2\x80\x9d iar \xe2\x80\x9eu\xc8\x99a de intrare e exact la fel\xe2\x80\x9d. Asem\xc4\x83n\xc4\x83rile sunt explicabile prin circula\xc8\x9bia fireasc\xc4\x83 a me\xc8\x99terilor de biserici de la un sat la altul, acolo unde erau chema\xc8\x9bi._NEWLINE_Dintr-o foaie de asiguare contra incendiilor din 10 iunie 1925 afl\xc4\x83m c\xc4\x83 biserica a fost asigurat\xc4\x83 pentru suma de 25000 de lei. Dimensiunile ei erau redate aproximativ, 10 m lungime \xc8\x99i 6 m l\xc4\x83\xc8\x9bime. At\xc3\xa2t turnul c\xc3\xa2t \xc8\x99i acoperi\xc8\x99ul erau acoperite cu \xc8\x99indril\xc4\x83. \xc3\x8en schi\xc8\x9ba lui Leontin Ghergariu dimensiunile butei bisericii sunt de 7,5 m lungime \xc8\x99i 4,5 m l\xc4\x83\xc8\x9bime. La acestea se adaug\xc4\x83 un t\xc3\xa2rna\xc8\x9b (pridvor) pe latura de sud de 0,8 m l\xc4\x83\xc8\x9bime. B\xc4\x83tr\xc3\xa2nii \xc3\xae\xc8\x99i amintesc c\xc4\x83 \xe2\x80\x9eera trepte \xc8\x99i te b\xc4\x83gai a\xc8\x99e ca \xc8\x99i-n cas\xc4\x83\xe2\x80\x9d, cu alte cuvinte biserica avea o intrare \xc3\xaen tinda femeilor dinspre miaz\xc4\x83zi, printre cei \xc8\x99ase st\xc3\xa2lpi ai t\xc3\xa2rna\xc8\x9bului, prin portalul exterior bogat sculptat. Aceste date sunt confirmate de Leontin Ghergariu care a \xc3\xaencadrat biserica \xc3\xaentre cele cu plan dreptunghiular, cu altar decro\xc8\x99at, terminat cu cinci laturi, \xc8\x99i o intrare pe latura de sud printr-un t\xc3\xa2rna\xc8\x9b cu st\xc3\xa2lpi de-alungul tindei \xc8\x99i naosului._NEWLINE_Presupunem c\xc4\x83 biserica din Mal nu se deosebea de majoritatea celorlalte biserici s\xc4\x83l\xc4\x83jene \xc3\xaen ceea ce prive\xc8\x99te interiorul. Acesta avea, \xc3\xaen acest caz, o tind\xc4\x83 \xc3\xaengust\xc4\x83 \xc8\x99i \xc3\xaentunecoas\xc4\x83, t\xc4\x83v\xc4\x83nit\xc4\x83 pe sub t\xc4\x83lpile turnului, \xc8\x99i un naos boltit, luminat de o fereastr\xc4\x83 m\xc4\x83runt\xc4\x83, la care s-a mai ad\xc4\x83ugat una probabil ulterior. Tinda \xc8\x99i naosul erau, conform tradi\xc8\x9biei secolului 18, desp\xc4\x83r\xc8\x9bite de un perete cu o u\xc8\x99\xc4\x83 \xc3\xaen el. Spre altar erau, dup\xc4\x83 cum ne informeaz\xc4\x83 Leontin Ghergariu, numai dou\xc4\x83 u\xc8\x99i, un aspect arhaic \xc3\xaendelung p\xc4\x83strat \xc3\xaen bisericile de lemn ale S\xc4\x83lajului. Altarul re\xc8\x9binea vechea fereastr\xc4\x83 spre r\xc4\x83s\xc4\x83rit, la care i se mai ad\xc4\x83ugaser\xc4\x83 dou\xc4\x83, mai apoi.'